**PÁLYÁZATI FELHÍVÁS**

**köztemető kegyeleti közszolgáltatási szerződés útján történő üzemeltetésére.**

**Szikszó Város Önkormányzatának Képviselő-testülete** - a temetőről és temetkezésről szóló 1999. évi XLIII. törvény, és annak végrehajtásáról szóló 145/1999. (X.01.) Kormányrendelet, alapján **nyílt pályázatot ír ki a tulajdonában lévő, Szikszó 313 hrsz.-ú ingatlanon található 49. 361 m2 alapterületű köztemető** kegyeleti közszolgáltatási szerződés útján történő - üzemeltetésére.

A temető üzemeltetésére vonatkozó kegyeleti közszolgáltatási szerződés határozott időre, öt  
éves időtartamra, 2022. szeptember 16. napjától 2027. szeptember 15. napjáig jöhet létre.  
Kegyeleti közszolgáltatási szerződés csak azzal a gazdálkodó szervezettel köthető, amely a  
temetőkről és a temetkezésről szóló 1999. évi XLIII. törvényben és az annak végrehajtásáról  
szóló 145/1999. (X. 01.) Korm. rendeletben meghatározott szakmai, pénzügyi és egyéb  
feltételeknek megfelel, és azokat a pályázat benyújtásával egyidejűleg hitelt érdemlően  
igazolja.

**A pályázathoz az alábbi mellékleteket kötelezően csatolni kell:**

- igazolás arra vonatkozóan, hogy a pályázó rendelkezik a temetőkről és a temetkezésről  
szóló 1999. évi XLIII. törvényben és az annak végrehajtásáról szóló 145/1999. (X.  
01.) Korm. rendeletben meghatározott az üzemeltetőre és a temetkezési szolgáltatókra  
is vonatkozó - szakmai, pénzügyi és egyéb feltételekkel

- a pályázó 30 napnál nem régebbi cégkivonata, képviselőjének aláírási címpéldánya

- nemleges adóigazolás csatolása az NAV-tól és a helyi adóhatóságtól

- a pályázó teljes bizonyító erejű magánokiratba vagy közokiratba foglalt nyilatkozata  
arra vonatkozóan, hogy ellene csőd- vagy felszámolási eljárás nincs folyamatban

- A pályázó sorolja fel az üzemeltetési időszakban milyen változtatásokat hajtana végre  
köztemető és annak létesítményeivel kapcsolatban, és a változások ütemezését, mely  
vállalások részét fogják képezni a pályázat nyertesével megkötendő közszolgáltatási  
szerződésnek, azok nem teljesítése esetén pedig az önkormányzat azonnali felmondási  
lehetőséggel él

A pályázathoz csatolni kell továbbá a törvényben meghatározott tartalmú kegyeleti  
közszolgálati szerződés tervezetét is.

A pályázat nyertese a temető üzemeltetése és a közszolgáltatás körében az alábbi feladatokat  
köteles ellátni:

A temető törvény 16. §-ában az üzemeltetésre és a 25. § (1) bekezdésében a szolgáltatási tevékenységre meghatározottakat teljes körű szolgáltatásként.

A pályázatban mutassa be a közszolgáltatás biztosításával kapcsolatban:  
- a feladat ellátásához szükséges tárgyi és személyi feltételeket,  
- a temetőben tervezett fejlesztésekre vonatkozó elképzeléseket,  
- a temetésfelvétel és a temetéshez szükséges kellélekkel való ellátás módját,  
- hogyan biztosítja a temető törvény 17. § (2) bekezdése szerinti egyenlő bánásmód követelményét,  
- a közüzemi díjak viselésének módját.  
- a temetőkben keletkező szerves és szervetlen hulladék kezelésének, elhelyezésének módját.

**A pályázat nyertese (üzemeltető) jogosult és köteles:**

* Meghatározza a temetési szolgáltatások, illetőleg a temetőben végzett egyéb vállalkozói tevékenységek ellátásának temetői rendjét. Ennek során köteles a temetőben egyidejűleg zajló temetési szolgáltatásokat és egyéb vállalkozói tevékenységeket összehangolni – biztosítva, hogy ezen tevékenységek végzése a hely méltóságának megfelelő módon és időben, a kegyeleti érzések messzemenő figyelembe vételével történjenek. Az egyéb vállalkozói tevékenységek kapcsán történő munkavégzés során a szomszédos temetési hely nem sérülhet, eredeti állapota nem változhat. A munkavégzés a temetési helyek látogatását nem akadályozhatja. Búcsúztatás alatt a munkavégzéssel keletkezett hang vagy egyéb hatás nem zavarhatja a szertartást.
* Biztosítja az eltemetés /urnaelhelyezés/ feltételeit.  Ennek során köteles biztosítani, hogy az elhunyt temetőben történő átvétele a nap minden szakában késedelem nélkül biztosított legyen, az elhunyt eltemettetése során az üzemeltetőt terhelő feladatok /sírhely kijelölése, ravatalozáshoz, gyász-szertartáshoz szükséges eszközök, berendezések működőképes állapotban rendelkezésre bocsátása/ zökkenőmentesen ellátásra kerüljenek.
* Tájékoztatja a közvéleményt a temetőlátogatók kegyeletgyakorlásának feltételeiről.
* A temető bejáratánál tájékoztatót függeszt ki a temető rendjéről, a nyitva tartási időről, az üzemeltetés során eljáró alkalmazottja nevéről, elérhetőségéről.
* Köteles biztosítani az üzemeltetés során nevében eljáró alkalmazottja folyamatos elérhetőségét.
* Biztosítja a ravatalozó, annak technikai berendezései, tárolói, hűtői, valamint a temető egyéb közcélú létesítményei /infrastruktúrája/ karbantartását, működteti azokat és felel állagmegóvásukért.
* E feladat ellátása érdekében leltár szerint elszámolási kötelezettséggel átveszi a temető létesítményeit, berendezéseit, felszereléseit, amelyekben a szerződés időtartama alatt bekövetkezett változásokat a vállalkozónak naprakészen át kell vezetnie, mind a saját, mind a megbízó leltári példányán.
* Az átadott létesítmények, berendezések, felszerelések, közüzemi hálózatok, egyéb tárgyi eszközök rendeltetésszerű működtetése, karbantartása, állagmegóvása képezi a vállalkozó feladatát, felújításuk, pótlásuk csak abban az esetben, ha az a vállalkozó jelen szerződésből eredő kötelezettségeinek megszegése miatt válik szükségessé. Az üzemeltetés során felmerülő üzemeltetési, karbantartási, közüzemi költségek a vállalkozót terhelik, aki ezen költségeket saját maga viseli, illetve közvetlenül a közüzemi szolgáltatóknak köteles kiegyenlíteni.
* Biztosítja a temető és ravatalozó nyitását, zárását, a halott /urna/, valamint kellék átadását-átvételt.
* Folyamatosan és naprakészen – a jogszabály által előírt adatokkal – vezeti és az önkormányzat rendeletében foglaltak szerint megőrzi a nyilvántartó könyvet, sírbolt könyvet és mellékleteit, abba a jogszabály szerint biztosít betekintést, ad felvilágosítást.
* Amennyiben a sírboltkönyv és nyilvántartó könyv adatait elektronikus adathordozón tárolja, arról köteles hiteles biztonsági másolatot készíteni, vagy párhuzamosan manuális nyilvántartást vezetni.
* A temetőtérkép alapján kijelöli a temetési helyeket. A temetési rend megváltoztatása a térkép – üzemeltető által elvégzett – egyidejű módosítása mellett a jegyző engedélyével történhet.
* Biztosítja a megbízó által elkészítendő temetőtérkép üzemeltetői példánya és nyilvántartó könyv közötti összhangot.
* Gondoskodik arról, hogy a temető, temetőrész, sírhelytábla, /parcella/temetési hely lezárására vonatkozó hirdetmény a jogszabályban meghatározottak szerint közzétételre kerüljön.
* Gondoskodik a lejárt használati idejű temetési helyek kiürítéséről, szükséges esetben gondoskodik – a temetési hely felett rendelkezni jogosulttal kötött megállapodás alapján – a le nem járt használati idejű temetési hely áthelyezéséről.
* Exhumálás, hamvak kivétele céljából történő temetési hely felnyitás esetén a jogszabályban meghatározottak szerint gondoskodik az ezzel kapcsolatos közleménynek a temetői hirdetőtáblán történő közzétételéről.
* Folyamatosan végzi a temető teljes területének és létesítményeinek tisztántartását, gyomtalanítását, a temetőkapuhoz vezető és temetői belső utak karbantartását, síkosság-mentesítését, és a hó-eltakarítást.
* Gondoskodik a ravatalozó helyiségeinek, eszközeinek rendszeres takarításáról és szükség szerinti fertőtlenítéséről.
* Rendszeresen és a szükségleteknek megfelelő gyakorisággal összegyűjti és elszállítja a temetőben keletkező hulladékot, ehhez megfelelő mennyiségű és esztétikus gyűjtőedényzetet biztosít.
* Gondoskodik a temető rendjének betartásáról és betartatásáról. Ennek során megfelelő nyilvánosságot biztosít a temető rendeletben foglalt valamennyi, közérdeklődésre számot tartó rendelkezésnek.
* Összehangolja a temetéseket, különös figyelemmel arra, hogy a temetkezési szolgáltatók között hátrányos megkülönböztetést nem alkalmazhat.
* A temetési hely felett rendelkezni jogosultak nevének és lakcímének egyidejű közlése mellett haladéktalanul tájékoztatja a temető fenntartóját a biztonságos használatot veszélyeztető sírjelről vagy sírboltról.
* Haladéktalanul értesíti a jegyzőt a temetőben engedély nélkül végzett építési tevékenységről, illetve egyéb – hatósági beavatkozást igénylő – tevékenységekről.

**Egyéb kikötések:**

- Az üzemeltető a temetkezési szolgáltatók tekintetében köteles megtartani az egyenlő  
bánásmód követelményét.

- Az üzemeltető köteles a temetkezéssel kapcsolatos ügyintézésről és a temetkezési szolgáltatások igénybe vételének feltételeiről a temetőben és a telephelyén hirdetményt kifüggeszteni.  
- Az üzemeltető lehetőleg nyisson irodát a településen, ahol ügyfélfogadást tart és bemutató helyiségként szolgál a kellékek árusításához.

- Az üzemeltető kötelezettséget vállal arra, hogy a kegyeleti közszolgáltatást más gazdasági tevékenységétől számvitelileg elkülöníti.  
- Az üzemeltetéssel összefüggő bevételiről és kiadásairól, valamint a közszolgáltatási tevékenységéről részletes áttekintő beszámolóban a képviselő-testületet évente,  
minden év május 31. napjáig köteles tájékoztatni..  
- Az üzemeltető – figyelemmel a vonatkozó jogszabályokra - teljes körű temetkezési szolgáltatás  
végzésére jogosult. Teljes körű temetkezési szolgáltatás a Korm. rendeletben meghatározott  
temetkezési szolgáltatási tevékenység.  
- Temetkezési szolgáltatási tevékenység kormányrendeletben meghatározott műszaki, közegészségügyi és alapvető kegyeleti, illetve személyi feltételek szerint gyakorolható. A temetkezési szolgáltató köteles az engedélyezett temetkezési szolgáltatási tevékenységet a kegyeleti jogok betartása mellett, folyamatos rendelkezésre állással ellátni. Tevékenységének gyakorlása során a szolgáltató a jogszabályokban meghatározott alapelvek érvényesülését köteles biztosítani.  
- Az üzemeltető temetkezési tevékenységeiért a temető tulajdonosától díjazásra nem jogosult.

A köztemetőben felmerülő valamennyi közüzemi költségek, így az elektromos áramellátás, a vízdíj, a folyékony és szilárd hulladék elszállításának díját, továbbá a köztemető tisztántartásával, gyommentesítésével, síkosság mentesítésével összefüggő költségek az üzemeltetőt terhelik.

A pályázatok elbírálásánál előnyt élvez az a pályázó, aki a jogszabályok által előírtaknál bővebb üzemeltetési feladatot, illetve felújítást vállal.

A pályázat benyújtási határideje: 2022. szeptember 9. 16 óra

A pályázatokat a Szikszói Közös Önkormányzati Hivatal (3800, Szikszó, Kálvin tér 1.) titkárságán zárt borítékban kell benyújtani személyesen, vagy postai úton.

Pályázati felhívás közzé tétele helyben szokásos módon:

* [www.szikszo.hu](http://www.szikszo.hu)
* hirdetőtábla

Bővebb felvilágosítást kérhet személyesen a Szikszói Közös Önkormányzati Hivatalban (3800 Szikszó, Kálvin tér 1.) vagy telefonon a 46/596-450-es számon.

A pályázat elbírálása: A pályázatokat a Képviselő-testület a benyújtási határidő leteltét követő képviselő-testületi ülésén bírálja el, és egyben fenntartja magának a jogot, hogy a pályázatot eredménytelennek nyilvánítsa.